Folkeskolen har en meget stor aktie i at få integrationen til at lykkes, mener Laura Lindahl. Foto: Scanpix

Danmark står som et af de europæiske lande, hvorfra flest rejser ud for at slutte sig til Islamisk Stat. Integrationen er i visse boligområder slået fuldstændig fejl. Vi har modtaget et stort antal flygtninge. Integrationsopgaven er med andre ord omfattende og ser ikke ud til at blive mindre for fremtiden. Folkeskolen har en meget stor aktie i at få integrationen til at lykkes.

I foråret delte repræsentanter for Hizb ut-Tahrir løbesedler med deres radikale budskaber ud ved Abildgårdsskolen i Vollsmose. Det hører ingen steder hjemme – vores børn og unge skal kunne gå i skolen uden at være målgruppe for mørkemænds reklameaktiviteter. Episoden understreger, at folkeskolen står i frontlinjen, når det kommer til integrationen.

Liberal Alliance peger på et rejsehold bestående af folk med rødder i og viden fra etniske miljøer som en mulig løsning. Det skal være et socialfagligt stærkt hold, der kan tage ud til skoler og hjælpe ledelse og lærere med at se tidlige tegn på radikalisering, social kontrol, manglende accept af homoseksualitet osv. En lærer skal så at sige både kunne hjælpe og støtte Jakob, hvis forældre skal skilles, og Yousef, hvis forældre ikke vil kunne forstår, at han er homoseksuel. Det kræver viden og kulturel indsigt, som rejseholdet kan bidrage med.

Vi skal ikke acceptere undertrykkelse eller vold, blot fordi det sker under henvisning til fremmed kultur eller religion. Folkeskolen har ansvar for at tage hånd om alle sine elever, også dem med en anden etnisk baggrund og kultur. Det kræver forståelse og fornemmelse, og det vil vi give folkeskolerne med et rejsehold.